Foto: Index

"U ZADNJIH 3-4 mjeseca pomogao sam 6-7 tvrtki da presele u Englesku. Niti jedan od njih nije otišao zbog velikog poreza, niti jedan. Svi odlaze zbog represije poreznika i bezobrazluka poreznih inspektora. Svi do jednog kažu: `Dosta mi je, više ih ne mogu gledati`" - riječi su kojima je nedavno hrvatski poduzetnik Hrvoje Prpić podsjetio na surovu hrvatsku realnost - Hrvatska ne samo da nije zemlja u koju ulagači neće doći, već je zemlja iz koje svi bježe glavom bez obzira.



I sam Prpić, jedan od osnivača HG Spota, u veljači ove godine javno je obznanio kako seli poslovanje iz Hrvatske zbog poreznog terora. Danas kaže kako su inozemna iskustva nevjerojatno pozitivna te kako i dalje stoji iza svojih izjava da će svakom investitoru savjetovati da ne ulaže u Hrvatsku.

> Hrvatska 142. od 144 zemlje svijeta: Poreznom torturom ubili svaku želju za investicijama i radom



"Osjećam kao uplašeno dijete među britanskim poslovnim ljudima u stalnom strahu da ću naletjeti na neku `minu` od nepotpisanog naloga ili pogrešno napravljenog računa"



"Inozemna iskustva su nevjerojatno pozitivna. Do te mjere da se osjećam kao uplašeno dijete među britanskim poslovnim ljudima u stalnom strahu da ću naletjeti na neku `minu` od nepotpisanog naloga ili pogrešno napravljenog računa", ispričao je za Index Prpić koji je upravo zbog takve "mine" i preselio poslovanje iz Hrvatske. Podsjetimo, njegovu tvrtku Trillenium posjetila je porezna inspekcija i nakon što mjesec dana nisu uspjeli pronaći nikakvu nepravilnost, odlučili su račune njihovog dizajnera proglasiti neispravnima, zato jer na njima nije bio naveden JMBG.



Upitan koje su glavne prednosti poslovanja u inozemstvu u odnosu na Hrvatsku i ima li išta što je u Hrvatskoj ipak bilo bolje i jednostavnije, Prpić kaže: "Glavne prednosti su što je birokracija smanjena na toliko malu mjeru, obima oko 5-6% u odnosu na hrvatsku birokraciju. Često puta pomislim je li uopće moguće hrvatsku birokraciju smanjiti na tu razinu i moj zaključak je da nije. Naš mentalni sklop je takav da bi bilo nemoguće napraviti tako drastične promjene. U Hrvatskoj su jedino bolje i kvalitetnije banke koje imaju odnos prema kupcu na izuzetno visokoj razini, toliko visok da se teško iti jedna država može mjeriti s našom. Ostalo sve što je vezano za državu, državnu upravu i pravosuđe je na strani Velike Britanije".



"U Hrvatskoj bi trebalo toliko toga mijenjati da je nemoguće očekivati da će opet postati poželjna za poduzetnike i ulagače"



O svojoj ranijoj poruci investitorima neka se klone Hrvatske kaže: "Stojim i dalje pri tom stavu. Svakome tko ulaže u poslove s uobičajenim prihodima je bolje da to radi u nekoj stabilnijoj državi od naše. Izuzetak su špekulanti koji su navikli na visoki rizik".



A što bi se sve trebalo promijeniti u Hrvatskoj da ona opet postane poželjna za poduzetnike i ulagače? "Trebalo bi se promijeniti barem 10 godina ne mijenjanja poreza i zakona na prvom mjestu. Osim toga bi pravosuđe trebalo u red do te mjere da se sudske presude donose u danima, ne u godinama. Zatim ukinuti zakone po kojima tvrtke rade razne statističke i birokratske izvještaje, ukinuti sve parafiskalne zakone, pojednostaviti poreze, prebaciti kompletnu birokraciju na Internet i sl. U globalu, toliko toga da je to nemoguće za očekivati", naveo je Prpić.

Je li Velika Britanija poduzetnički raj?



Zanimljivo je da većina poduzetnika koji odlučuju preseliti svoj biznis iz Hrvatske kao prvu među zemljama za otvaranje inozemne tvrtke biraju Veliku Britaniju. Svi redom kao prednost ističu jednostavnost i minimalizam tamošnje birokracije i visoku razinu poslovne profesionalnosti.



No, neki su skeptični prema takvom masovnom seljenju hrvatskih tvrtki na Otok: "Sad su se svi sjetili otvarati firme u Engleskoj, a do jučer nisu znali ispuniti poreznu prijavu u RH. Ne kažem da nema ljudi koji to rade promišljeno i s ozbiljnim razlogom, ali ima ovdje i podosta pušitelja nenamjerne propagande", jedan je od komentara.



Evo što Hrvoje Prpić kaže na to: "Ovo nije obična publika, radi se o pametnim ljudima koji vode svoje poslove uspješno u Hrvatskoj. Naravno, uvijek se pojave i ljudi kakve si ti opisao koji su zatvorili tvrtku u Hrvatskoj jer nisu dobro poslovali pa sad misle da će u Engleskoj biti lakše. Vi koji tako mislite ne zavaravajte se, nije vas uništila država već konkurencija. Oni koji imaju uspješne poslove i smatraju da previše svog skupog vremena provode sjedeći s knjigovođom i proučavajući zakone će imati višestruke koristi od preseljenja. Na kraju krajeva, ne mora ovo niti biti loše. Kad su 60-ih i 70-ih ljudi masovno otišli van raditi to je završilo vrlo dobro za nas. Devize su pritjecale (i danas pritječu), a konkurencija za radna mjesta kod nas se smanjila. Tako će se možda dogoditi i sada".

Tekst se nastavlja ispod oglasa

"Ne želim hraniti više ovu zvijer koja pije krv vlastitom stanovništvu"



Iako je mnogo onih koji su preselili poslovanje iz Hrvatske, rijetko tko je poput Prpića spreman otvoreno progovoriti o svim detaljima i razlozima tog poteza. No, jedan od onih koji su pristali za Index govoriti o toj temi je riječki poduzetnik Aldo Urem, kojeg je na preseljenje poslovanja van Hrvatske inspirirao upravo Prpić.



"Preselio sam, odnosno otvorio firmu u Velikoj Britaniji prije otprilike šest mjeseci i na to me je inspirirao jedan Facebook post Hrvoja Prpića. Nisam morao fizički seliti ništa jer radim online, to je mali uslužni business izrade web stranica i ostalih sadržaja za internet. Dakle, i dalje sam nastavio raditi od doma, ali više ne plaćam poreze u Hrvatskoj. To mi je bila dodatna motivacija pošto ne želim hraniti više ovu zvijer koja pije krv vlastitom stanovništvu", navodi Urem.



O vlastitim inozemnim iskustvima kaže: "Bolje i pozitivnije je skoro sve, od samog osjećaja slobode i jednostavnosti, osjećaja da institucije imaju povjerenja u tebe, a u prvom redu to poštivanje svakoga tko se odluči otvorit tvrtku u UK, bez obzira o kome i o čemu se radi. Tvrtku sam otvorio za točno 3 sata ispunjavanjem online formulara, što je trajalo maksimalno 20-tak minuta. Nije mi trebao nikakav osobni dokument, nikakav pečat niti dodatni dokument već samo da unesem valjane informacije o sebi i o sjedištu tvrtke. To vam sve govori, o kojoj se jednostavnosti procedure radi", navodi Urem i dodaje kako u usporedbi s Hrvatskom baš ništa u Velikoj Britaniji nije lošije što se poslovanja tiče.



"Preporučio bih ljudima da si olakšaju život i poslovanje"



I drugim poduzetnicima Urem daje preporuku da presele biznis iz Hrvatske: "Naravno da bih preporučio ljudima da si olakšaju život i poslovanje", kaže Urem, koji je svoja iskustva spreman podijeliti sa svima kojima treba savjet oko preseljenja tvrtke u inozemstvo.



Upitan što bi se po njegovom mišljenju sve trebalo promijeniti u Hrvatskoj da ona opet postane poželjna za poduzetnike i ulagače, Urem navodi: "Ukinuti 90% zakona koji koče sve i ne samo gospodarstvo. Ne mogu tu ići u detalje jer bi oduzelo previše vremena, ali jednostavnost je majka svega. Pojednostavniti proceduru na gore navedenu razinu, prekid terora države i oslobađanje tržišta, omogućiti i onome tko nema ništa, a samo bi kosio travu da može potpuno besplatno otvoriti tvrtku i pokušati, a ne kažnjavat ljude za njihov neuspjeh i proganjati ih porezima".

"Tko god ima problem sa hrvatskom birokracijom može lako pronaći alternativu"



Dario Krznar, vlasnik kreativne agencije Manifest Media, širenje svog poslovanja van Hrvatske započeo je još prije nekoliko godina. Pitali smo ga razmišlja li o tome da kompletno poslovanje preseli u inozemstvo ili je ipak među onima koji žele ostaviti barem dio poslovanja u Hrvatskoj? "U branši razvoja softwarea Hrvatska ima odličan i nedovoljno iskorišten kadar što potvrđuje sve veća zainteresiranost stranih kompanija za naše ljude. Dugoročni planovi su prebacivanje većine poslovanja u UK dok ovdje planiram zadržati dio razvoja", navodi Krznar.



Upitan kako komentira navode pojedinih poduzetnika da su zbog porezne torture poslovanje preselili u inozemstvo i jeste li i sam imao sličnih negativnih iskustava s hrvatskim poreznicima i birokracijom, Krznar kaže: "Ne čudi me taj stav. Po svojoj prirodi poduzetnici su konstantno u potrazi za načinom kako bi unaprijedili svoje poslovanje. Danas je lakše nego ikad otvoriti tvrtku bilo gdje u svijetu pa stoga tko god ima problem sa hrvatskom birokracijom može lako pronaći alternativu. Ljudi imaju određena očekivanja koja se mogu i ne moraju podudarati s načinom na koji sustav u Hrvatskoj funkcionira. Ono što sa sigurnošću mogu reći je da je broj poduzetnika koju su spremni prihvatiti trenutna pravila igre sve manji i manji. Moja iskustva s hrvatskom birokracijom nisu niti jedan od ekstrema jer u startu nemam prevelika očekivanja. Svjestan sam da Hrvatsku tek čeka informatizacija i da je ispunjavanje bezbroj obrazaca te čekanje u redovima na šalterima neizbježno".



Kakva su inozemna iskustva u usporedbi s Hrvatskom - što je sve bolje i pozitivnije, a što se ipak pokazalo lošije nego u Hrvatskoj? "Za usporedbu mogu uzeti Veliku Britaniju i mogu reći da ne postoji nikakva sličnost s Hrvatskom, koliko god to možda zvučalo nerealno. Ukratko, najveća razlika je u samom pristupu poslovanju i poslovnom bontonu. Doticaj s državnom birokracijom je sveden na minimum i kompletno je automatiziran kako bi se poduzetnici mogli fokusirati na razvoj poslovanja. Ne bi bilo fer uspoređivati svaki detalj s Hrvatskom jer su Britanci ipak uživali u miru i blagostanju puno dulji period od Hrvata", navodi Krznar.



"Svaku promjenu vlade, zakona ili pravilnika osjetim na vlastitoj koži i svaka promjena nas je odvela samo još jednu stepenicu niže"



Upitan bi li, s obzirom na vlastito iskustvo, drugim poduzetnicima preporučio da presele biznis iz Hrvatske, Krznar kaže: "Poduzetnicima bih prije svega preporučio da počnu biti poduzetni, neovisno o lokaciji. Ako vaša tvrtka može bolje poslovati negdje drugdje nemate što razmišljati. Hrvatska ima svoje pozitivne i negativne karakteristike kao i svaka druga država. Potrebno je samo pametno razvijati poslovanje iskorištavajući pozitivan dio spektra. Istina je da je poslovanje u Velikoj Britaniji daleko lakše od poslovanja u Hrvatskoj. Britanci se niti ne sjećaju da je bila neka globalna kriza jer znaju da mogu napredovati samo ako se fokusiraju na budućnost. Narod koji većinu vremena provodi u svađi oko stvari koje su se događale prije 20+ godina nema nikakvu budućnost. Trenutna ekonomska situacija to potvrđuje".



A što bi sve trebalo promijeniti u Hrvatskoj da ona opet postane poželjna za poduzetnike i ulagače? "Poduzetnik sam od svoje 21. godine i svaku promjenu vlade, zakona ili pravilnika osjetim na vlastitoj koži i svaka promjena nas je odvela samo još jednu stepenicu niže. Iz svog iskustva mogu reći da se prije svega treba promijeniti mentalitet naroda. Hrvati su navikli cijeli radni vijek provesti u jednoj firmi od koje očekuju da se za njih brine kao roditelj za svoje dijete. To u realnom svijetu ne postoji. Svaka osoba treba brinuti o svojoj konkurentnosti na tržištu rada. Česta je situacija da ljudi nakon desetak godina provedenih u jednoj firmi više nisu zapošljivi. U tih 10 godina usko su se specijalizirali za to jedno radno mjesto koje preko noći može postati suvišno. To dovodi do ove situacije gdje su stotine tisuća ljudi u potrazi za poslom koji više ne postoji. Vjerujem da se u sljedećih desetak godina neće ništa značajno promijeniti na bolje. Svi podaci govore da smo još uvijek na silaznoj putanji. Tržišta se sve više otvaraju i pitanje je koliko će buduće generacije poduzetnika uzeti Hrvatsku u obzir za razvoj poslovanja", navodi Krznar.